
Sülysáp Nagyközség Önkormányzata Képviselő-testületének

2011. április 14-én tartandó munkaterv szerinti ülésére

12. napirendhez
Tárgy: A 2010-2014. közötti önkormányzati ciklus Gazdasági programjának elfogadása 

Tisztelt Képviselő-testület!

A helyi önkormányzatokról szóló 1990. évi LXV. törvény (Ötv.) 91. § (6) szakasza az alábbiak szerint rendelkezik a gazdasági programról: 

A gazdasági program a képviselő-testület megbízatásának időtartamára, vagy azt meghaladó időszakra szól. A gazdasági program az önkormányzat(ok) részére helyi szinten meghatározza mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok átfogó figyelembevételével - a kistérségi területfejlesztési koncepcióhoz illeszkedve - az önkormányzat(ok) által nyújtandó kötelező és önként vállalt feladatok biztosítását, fejlesztését szolgálják. A gazdasági program tartalmazza különösen: a fejlesztési elképzeléseket, a munkahelyteremtés feltételeinek elősegítését, a településfejlesztési politika, az adó politika célkitűzéseit, az egyes közszolgáltatások biztosítására, színvonalának javítására vonatkozó megoldásokat, továbbá városok esetében a befektetéstámogatási politika, városüzemeltetési politika célkitűzéseit.
Az Ötv. szerint gazdasági programot a képviselő-testület az alakuló ülését követő hat hónapon belül fogadja el. 

Alakuló ülésünk 2010. október 14-én volt, tehát a határidő a testületi ülés napján telik le, így kérem a tisztelt Képvieslő-testületet, hogy a 2010-2014-es önkormányzati ciklusra terjedő Gazdasági programot megtárgyalni és elfogadni szíveskedjék.
…/2011. (IV.14.) ÖKT határozati javaslat

Sülysáp Nagyközség Önkormányzatának Képviselő-testülete a helyi önkormányzatokról szóló 1990. évi LXV. törvény 91. § (1) és (6)-(7) bekezdése alapján 

1./ az Önkormányzat 2010-2014 közötti önkormányzati ciklusra terjedő Gazdasági programját a jelen határozat mellékletét képező dokumentum szerint határozza meg,
2./ utasítja a polgármestert a program végrehajtására.  

Határidő: 1./ azonnal; 2./ folyamatos
Felelős: polgármester

Sülysáp, 2011. március 30.

Horinka László sk. 


polgármester

Láttam! 

Sülysáp, 2011. március 30. 
Tóth Krisztina sk.

Bevezetés 

Sülysáp Nagyközség Önkormányzata összhangban a költségvetési lehetőségekkel - a Tápió-Vidéki Területfejlesztési- és Többcélú Kistérségi Társulások által kidolgozott célkitűzesekhez illeszkedve - a társadalmi, környezeti, és gazdasági adottságok figyelembevételével megalkotja a 2010-2014-es időszakra vonatkozó Gazdasági programját.

A település gazdálkodását nagymértékben befolyásolja a kötelező feladatellátáshoz nyújtott állami támogatás elmúlt években tapasztalt drasztikus csökkenése. Alapelvnek tekintjük, hogy a megkezdett beruházásokat folytatjuk, illetve pénzügyileg is lezárjuk (P+R II.; Bölcsőde építés) és a település fejlődését szolgáló elképzeléseket – a költségvetési lehetőségek függvényében – megvalósítjuk.

A szűk gazdasági mozgástérből való kitörési lehetőségnek az európai uniós és hazai pályázati források fejlesztésekbe történő bevonását, valamint a 31-es út melletti gazdasági terület kialakítási munkálatainak felgyorsítását látjuk.  

Sülysáp társadalmi adottságait meghatározza az a mikrotérségi szerepkör, amely reményeink szerint ebben a gazdasági ciklusban városi címhez juttatja településünket. A meglévő mikrotérségi központi funkciók (közlekedés; kereskedelem; gazdaság; intézményi ellátottság) további erősítésével növelnünk kell Sülysáp mikrotérségi súlyát.

Az Önkormányzat szoros kapcsolatot kíván kialakítani Sülysáp polgáraival, és mindazokkal a személyekkel, civil szervezetekkel és társaságokkal, akik a település fejlődését elő kívánják mozdítani.

Célul tűzzük ki, hogy a 2010-2014 gazdasági ciklus végére Sülysáp a mikrotérség valódi központja legyen gazdasági, közlekedési, kulturális, oktatási és igazgatási értelemben, ahol minden generáció jól érzi magát, és amely vonzó a betelepülni vágyó vállalkozások és polgárok számára egyaránt. 

A településfejlesztés- és üzemeltetés forrásait véleményünk szerint igyekezni kell helyben előteremteni, ezért elengedhetetlennek tartjuk a mintegy 10 hektáros gazdasági terület kialakítását, amely új munkahelyek létrehozásával képes növelni a helyi adóbevételeket és hozzájárul a sülysápi lakosság megtartásához és a lakosság számának növeléséhez is.  

Célul tűzzük ki továbbá, hogy a Tápió-vidék csatornázási beruházását a térség érintett önkormányzataival közösen elindítjuk és az egy évtized óta várt infrastruktúrafejlesztést –lehetőleg– 2014-ig megvalósítjuk.

I. fejezet: Sülysáp gazdasági helyzete, az önkormányzat szerepe

A település gazdasága ma is több pilléren nyugszik, jól szemlélteti ezt, hogy 2010. évi végi állapot szerint 464 vállalkozás működik a nagyközségben, amelyek többsége, 336 jogi személyiség nélküli gazdasági egység. Közülük 239 egyéni vállalkozó folytat gazdasági tevékenységet. Jogi személyiséggel rendelkező vállalkozás 128 működik a településen. A jogi személyiségű vállalkozások közül 123 foglalkoztat 50 főnél kevesebb munkavállalót, míg öt vállalatnak a fejlettebb középvállalati kategóriát jelentő 50-249 fő közé eső alkalmazottja van. Egy nagyfoglalkoztató (405 fős foglalkoztatotti létszám) is aktívan részt vállal a település gazdasági potenciáljának alakításában, illetve a jövedelemtermelésben. 

A munkavállalók leginkább Gyömrő, Kóka, Maglód, Mende, Szentmártonkáta, Tápióbicske, Tápióság, Tápiószecső, Tóalmás, Tura és Úri községekből érkeznek Sülysápra, azonban a Sülysápról Budapestre ingázók aránya még mindig magas. 

A korábbi népszámlálási adatok alapján láthatjuk, hogy egyrészt nőtt a helyben foglalkoztatás mértéke, másrészt csökkent a településről eljáró munkavállalók (ingázók) száma és aránya.

Az ingázás időbeni alakulása

	Megnevezés
	1990
	2001

	
	fő
	%
	fő
	%

	Helyben lakó aktív kereső
	2856
	100
	2921
	100

	Lakóhelyén dolgozó
	978
	34,2
	 1087
	37,2

	Eljáró dolgozó
	1878
	65,7
	1834
	62,7

	Bejáró
	803
	28,1
	598
	20,4

	A településen dolgozók
	1781
	62,3
	1685
	57,7


Forrás: KSH, Népszámlálás, 1990, 2001.

A mezőgazdaságban foglalkoztatottak aránya a rendszerváltás követően hatodára csökkent, ugyanakkor az ipari és építőipari tevékenységet folytató munkavállalók aránya 38% feletti értékre növekedett. A nemzetgazdasági ágak közül a modern társadalmakra jellemző struktúra alapján a szolgáltató szektor részesedése a foglalkoztatottak létszámából a legnagyobb arányú, 2001. évi adat alapján 59,2%. A helyben lakó aktív keresők száma a településen 2001-ben 2921 fő, míg a helyben foglalkoztatott aktív keresők száma 1685 fő. 

Sülysáp gazdasági életében meghatározóak a szomszédos településekről naponta bejáró dolgozók, akiknek száma 2001-ben 598 fő, a kistérségben az ingázók második legnépszerűbb célterülete Sülysáp ezzel a naponta a településre ingázó munkavállalói létszámmal.

Sülysápon hasonlóképpen, mint az ország más területein megfigyelhető a gazdaságilag aktívak arányának csökkenése és az eltartottak arányának növekedése.

Ilyen tipusú, átfogó adatfelvétel a legutóbbi, 2001-es népszámlálás során készült (melynek adatai az alábbi táblázatban találhatók), azonban feltételezésünk szerint a korábban tapasztalt folyamat nem tört meg.

A nagyközség lakosságának gazdasági aktivitás szerinti megoszlása

	Megnevezés
	1990
	2001

	
	fő
	%
	fő
	%

	Aktív keresők száma
	2872
	44,1
	2 921
	38,1

	Inaktív keresők száma
	1802
	27,7
	2 407
	31,4

	Eltartottak száma
	1751
	26,9
	2 115
	27,6

	Munkanélküliek száma
	88
	1,4
	231
	3,0

	Lakónépesség összesen
	6513
	100,0
	7 674
	100,0


Forrás: KSH, Népszámlálás, 2001.

Álláskeresők: az álláskeresőkről nyilvántartott adatok alapján a település munkanélküliségi adatai, bár romló tendenciát mutatnak, az átlagosnál jobbnak tekintendőek. Az összesen kb. 250 főnyi nyilvántartott álláskereső 8-9% körüli váltakozóan mozgó álláskeresői rátát jelent, amely összetételére jellemző, hogy zömében alacsony iskolai végzettséggel rendelkezőket tartalmaz. A 2009-ben megjelent válság előtt az álláskeresők szám a jelenleginek kb. fele volt.

Iskolai végzettség: A népszámlálási adatok alapján megfigyelhető a felsőfokú végzettséget szerzettek részarányának növekedése is, de az érettségizettek részarányának növekedése a legszembetűnőbb.

A település lakóinak iskolai végzettsége a megfelelő korúak%-ában

	Év
	10-X éves, az általános iskola első évfolyamát sem végezettek
	15-X éves, legalább az általános iskola 8. évfolyamát végezettek
	18-X éves, legalább középiskolai érettségivel rendelkező
	25-X éves, egyetemet, főiskolát végezettek (oklevéllel)

	
	fő
	%
	fő
	%
	fő
	%
	fő
	%

	1990
	51
	0,9
	3663
	70,80
	683
	14
	123
	2,8

	2001
	18
	0,3
	5417
	86,4
	1503
	25,2
	251
	4,8


Forrás: KSH Népszámlálás, 1990, 2001.

Népesség: nagyközségünk népessége 2001-től 2009-ig 7,5%-kal növekedett, amely a negatív országos és európai tendenciákkal ellentétes előjelet mutat. 

A lakónépesség alakulása Sülysápon 2001-2009 között

Forrás: KSH, Népszámlálás 2001.

A nagyközség gazdasági helyzetét érintő egyéb jellemzők: 

Erősségek: településünk mikrotérségi központként, két számjegyű főközlekedési út mentén jó esélyekkel pályázik mind a városi cím elnyerésére, mind pedig a mikrotérség gazdasági központjának szerepére.
Gyengeségek: mint általában mindenhol az országban, az üzleti környezet meglehetősen bürokratizált, ami megnehezíti a kezdő vállalkozások lehetőségeit a felfutás időszakában. Úgy gondoljuk, hogy ezen az elektronikus ügyintézés sokat javíthat, így településünkön is szorgalmazzuk annak mielőbbi bevezetését.  

A települést átszelő két számjegyű főközlekedési út abból a szempontból hátrányt is jelent a település gazdaságára, hogy az út keskeny, elöregedett burkolatú, ezért felújítása, szélesítése indokolt lenne. Jelen állapotában hátrányként kezelendő.

II. fejezet: Sülysáp településfejlesztési politikája

Jelen fejezet célja az önkormányzat fejlesztési tevékenységének és beavatkozásainak egységes bemutatása és a négy éves fejlesztési program felvázolása. A fejezetben az önkormányzat intézményeinek és működésük racionalizálásának feladatai nem jelennek meg, ezt a VII. fejezet külön tárgyalja.

Mivel a településfejlesztés hosszú és összetett folyamat, a településeknek szükségszerűen rendelkezniük kell olyan stratégiai dokumentumokkal, amelyek a jövő egyes időszakaira vonatkozóan összegzik az elképzeléseket, és amelyekből az adott időszak fejlesztési politikájának irányvonalai kiolvashatóak.

Sülysáp fejlesztési politikáját összegző stratégiai dokumentummal szemben támasztott általános elvárás az integrált megközelítés, az hogy az anyag terjedjen ki a település életének minden fontos területére és aspektusára. 

Településünk fejlesztési stratégiájának elkészült változatát célszerű mielőbb felülvizsgálni. Aktualizálásában a jelen fejezetben tárgyalt prioritások megjelenése ajánlott.

A településfejlesztési politika középpontjában az a cél áll, amely Sülysápot a Tápió-vidék második központjává emeli. A cél a jelen fejezetben tárgyalt fejlesztési területek integrált beavatkozásaival érhető el, amelyektől összességében olyan gazdasági fellendülés várható, amelyen keresztül javul Sülysáp népességmegtartó helyzete, és javuló környezet biztosítható a termelő tevékenységet végző társaságok betelepüléséhez és a további fejlesztésekhez.

A fejlesztésközpontú szemléletben előnyt kapnak a partnerségben, de az önkormányzat által irányítható magánberuházásokkal és/vagy a támogatási források bevonásával elérhető fejlesztések.  A fejlesztéseknek és a projekteknek a település  fejlesztési stratégiájához kell illeszkedniük.

II. 1. Fejlesztési prioritások
A fejlesztéspolitikai célok az egyes domináns fejlesztési területekben és a projektekben is megmutatkoznak, a gazdasági programban ezért indokolt a fejlesztési prioritások részletes áttekintése, melyre az alábbiakban kerül sor. A fejlesztési prioritások tekintetében alapvető, hogy azok a beruházások élveznek előnyt, ahol külső támogatási források bevonása történhet meg. A fejlesztési területek és beavatkozásaik illeszkednek az Új Széchenyi Programhoz. (Az önkormányzati intézmények működtetésével a VII. fejezet foglalkozik.)

II.1.1. Közlekedésfejlesztés

A település közlekedésfejlesztéséhez tartozik a vasútfejlesztés, melynek két fő feladata a sülysápi vasútállomás és a szőlősnyaralói megállóhely épületeinek felújítása, környezetének szépítése, valamint a szőlősnyaralói megállóhely szomszédságában kialakítandó P+R parkoló kialakítása. A vasútállomás és a megállóhely környezetének fejlesztése a közösségi közlekedés színvonalát emeli, az utasok komfortérzetét növeli. A felújításhoz szükséges forrásokat lehetőség szerint a MÁV-nak kell biztosítania, míg a parkolók megépítéséhez pályázati forrást kell felhasználni!

A közösségi közlekedés vonatkozásában megemlítendő a helyi autóbuszjárat útvonalának felülvizsgálata, illetve járműparkjának korszerűsítése. A korábbi szolgáltató felmondásával előállt helyzetet úgy kell kezelni, hogy a kialakítandó megoldás maximálisan figyelembe vegye az utasok érdekeit, ugyanakkor a járat valóban a közösségi közlekedés jegyeit hordozza, azaz a kirívóan alacsony kihasználtságú járatokat törölni szükséges a menetrendből, mivel a járat önkormányzati támogatással üzemel, így mindannyiunk pénzéből finanszíroznánk a kis kihasználtsággal közlekedő járatokat. 

A tervezés időszakában tovább kell folytatni a gyalogos járdák rendbetételét, új járdák építését. E területen az elmúlt évek tapasztalataira alapozva vélelmezhető, hogy a lakosság áldozatvállalása kifullad, így várhatóan egyre kevésbé lesznek bevonhatók a közös járdaépítésbe.

A járdaépítésre szánt forrásoknak biztosítaniuk kell a Szent István templom lépcsőjének felújítását is!

II.1.2. Sportcélú településfejlesztés

A Kormány által kitűzött célok között szerepel az iskolákban bevezetendő mindennapos testnevelés. A mindennapos testnevelés órák számára a tornaterem kapacitásszükséglet biztosítása szinte megoldhatatlan feladat elé állítja az iskolafenntartókat. Ugyanakkor a tanév jelentős részében nem szükséges az órák megtartásához a tornaterem, mivel jó időben egy sportpálya is alkalmas a testnevelés óra megtartásához. 

A Vörösmarty úti tagiskola esetében a tornacsarnok mellett nincs olyan szabadtéri sportpálya, ahol az iskola tanulói tanórán, vagy azon túl sportolhatnának. Amennyiben a fejlesztési időszak során elérhető pályázati forrás állna rendelkezésre, az iskola udvarán, vagy annak közvetlen közelében egy füves, vagy műfüves, szabvány méretű labdarúgó kispálya (futsalpálya) megépítése mindenképpen szükséges. Szükséges azért is, mert Sülysápon komoly hagyománya van a labdarúgásnak, az utánpótlás nevelés számára ugyanakkor nem áll rendelkezésre megfelelő infrastruktúra. 

II.1.3. Környezetvédelmi célú településfejlesztés

A Tápió-vidék és benne Sülysáp, környezetvédelmi szempontból jelentős lemaradásban van az ország más, hasonló elhelyezkedésű térségeivel szemben. A szilárd hulladék kezelése tekintetében településünk az elmúlt években felzárkózott a fejlett, korszerű megoldásokat alkalmazó településekhez. Megkezdődött a szelektív hulladékgyűjtés, rekultiválásra került a települési szemétlerakó.

A folyékony hulladék kezelése esetében is jelentős lemaradásban vagyunk, ám ezt a lemaradást még nem sikerült felszámolni. A mintegy tíz év óta tartó előkészítő munka után már bizony időszerű volna, ha megkezdődhetne a Tápió-vidéki települések csatornázása és a szükséges szennyvíztisztítók megépítése. A 2010-2014 közötti tervezési időszakban várhatóan megkezdődnek –és talán be is fejeződnek– a kivitelezés munkálatai. A beruházás koordinálását az Önkormányzatok és általuk felkért szakértők fogják végezni, a szükséges forrásokat pedig az Európai Uniótól és a Magyar Államtól várjuk, az önrészt lakossági befizetésekből kívánjuk előteremteni.

II. 2. Vállalkozók bevonásával megvalósítani kívánt fejlesztési projektek 

A helyi önkormányzatok kötelező feladatait az Ötv. és más ágazati törvények rögzítik. Az Ötv. alapján ellátandó feladatokon túl a 21. századi, élhető település kritériumainak való megfelelés érdekében számos olyan projekt megvalósítását is elő kell segíteni, amelyet nem az önkormányzat, hanem az aktív vállalkozói részvétel közreműködésével lehet csak elképzelni. 

A témakörökön belül javasolt fejlesztési projektek:

Korszerű piactér kialakítása

Sülysápon 7-8 évvel ezelőtt a szükséges infrastrutúra hiánya mellett is kialakult egy olyan piac, amelyik nemcsak a sülysápi, de a mikrotérségi vásárlók számára is egy közkedvelt beszerzési forrássá nőtte ki magát. Ahhoz, hogy a sülysápi piac megmaradhasson, fejlődhessen, elengedhetetlen, hogy végre megteremtsük a szükséges feltételeket. Ehhez szükség van a terület szilárd burkolattal való ellátására, piacfelügyelői irodára, vízöblítéses WC-mosdóra, stb. Az elmúlt években önkormányzatunk pályázati úton szerette volna előteremteni a szükséges forrásokat, azonban pályázatunk nem járt sikerrel. A következő években nem számítunk olyan pályázati kiírásra, melynek segítségével a piac kialakítását el tudnánk végezni, ezért a vállalkozó szférával való együttműködés jelentheti a kiutat a mostani helyzetből.

III. fejezet - Befektetés-támogatási politika, munkahelyteremtés feltételeinek elősegítése

Egy település számára a gazdasági és szociális kihívások sok feladatot vetnek fel, hiszen egyszerre kell érdemleges és használható választ adni az egyes emberek között megfigyelhető egyre nagyobb társadalmi különbségekre, a meggondolatlan fogyasztásnövekedésre és az ezzel járó gazdasági fejlesztések egyre inkább kezelhetetlenné váló mutációira. 
A rendszerváltás után a befektetőknek a munkaerő piacon betöltött szerepe felértékelődött, és egyfajta versenyhelyzetet idézett elő. Az elmúlt időszakban a sikeres gazdasági szerkezet kialakításának, a munkanélküliség csökkentésének és a foglalkoztatás növelésének kérdésében a munkaerővel összefüggő feladatok felértékelődtek. Megállapítható, hogy Sülysápon az országos átlaghoz képest alacsony ugyan a munkanélküliség. 
Az önkormányzati gazdálkodás tervezéséhez szükséges a befektetés ösztönzés, az infrastruktúra-fejlesztés, a megfelelő lobby és marketing tevékenység összehangolt és magas szintű ellátása.
Egy település tőkevonzó és ösztönző képességének javításához többféle eszköz alkalmazható, amelyet két nagyobb csoportba lehet osztani. Egyfelől megcélozható a hazai és külföldi működőtőke, valamint alkalmazhatóak az általános befektetési körülményekre ható gazdaságpolitikai módszerek is. Az első eszköz azokat a gazdaságpolitikai ösztönzőket jelenti, amelynek célja a hazai és külföldi befektetők segítése, szektorális, vagy térségi orientálása. Ezen belül az adókedvezmények, pénzügyi szubvenciók, vagy egyéb támogatások helyezkednek el, amelyek közül a települések leggyakrabban az adókedvezményeket használták. A 2001. évi L. törvény A pénzügyi tárgyú törvények módosításáról úgy rendelkezik, hogy az önkormányzatok 2007. december 31-ig kötelesek a vállalkozások számára biztosított adókedvezményeket, adómentességeket hatályon kívül helyezni, vagyis ez a befektetés ösztönzési lehetőség megszűnt.

Közvetett támogatás lehet a beruházóknak nyújtott technikai segítség, a megfelelő, szubvencionált infrastruktúra biztosítása, a gyorsított ügyintézés, információnyújtás, tanácsadás, vagy akár a menedzseri szolgáltatások. 

Ahhoz, hogy a hazai, vagy külföldi tőke Sülysápra vándoroljon, és itt munkahelyeket hozzon létre, szükség van olyan területekre, melyek megfelelő övezetbe sorolásuk mellett rendelkeznek a szükséges közművekkel is. Miután Sülysápon a gazdasági célú területek ugyan kijelölésre kerültek évekkel ezelőtt, ám a szükséges tervezési, ügyintézési, közművesítési munkák nem indultak meg. Ezért döntött úgy az Önkormányzat 2008-ban, hogy egy nagyobb terület megvásárlásával és közművesítésével az élére áll a folyamatnak.

Meggyőződésünk, hogy mind a helyi, mind a településen kívülről érkező vállalkozások számára a letelepedéshez komoly segítséget jelent majd az a több mint 10 hektár nagyságú gazdasági terület, melynek művelésből való kivonását és közművesítését mielőbb elvégezve vállalkozások tucatjainak lehet majd új otthona.

Nem feledkezhetünk meg az alacsonyabb képzettségű munkavállalókról sem, akik könnyebben vesztik el munkahelyüket. Azok számára, akik nem tudnak elhelyezkedni, de a szándékuk megvan a munkavégzésre, közcélú foglalkoztatás keretében nyújtunk munkalehetőséget. 

A munkahelyteremtés alkalmas az adóbevételek növelésére, és a település kistérségi központ szerepét is erősíti. 
IV. fejezet – Pénzügyi gazdálkodás, adópolitika

A rövid, illetve hosszú távú gazdasági program készítésének egyik feltétele a kiszámítható, stabil pénzügyi háttér. Az önkormányzatok gazdálkodása elválaszthatatlan az államháztartástól, annak egyik alrendszerét jelenti. Az államigazgatás korszerűsítése során az ágazati jogszabályok változása, az adórendszer átalakítása az önkormányzatok pénzügyi szabályozását is befolyásolják.

Sülysáp Nagyközség Önkormányzatának fő célkitűzése a pénzügyi gazdálkodás terén a működőképesség biztosítása, és a költségvetési egyensúly megtartása. Az elmúlt évek tapasztalatai azt mutatják, hogy az állami forrásból származó bevételek egyre csökkennek. A következő években az önkormányzati rendszert is érintő reform elképzelések minden bizonnyal nagy mértékben változtatják meg az önkormányzatok állami normatív támogatásait és az átengedett bevételeket is. A híradásokban mostanság sok szó esik az önkormányzatok finanszírozása körüli változásokról. Ezekben a híradásokban szinte nincs olyan bevételi forrása az önkormányzatnak, melyhez ne nyúlnának hozzá. Így például az iparűzési adó központosítása is elhangzott, mint egy lehetséges elképzelés.

Ugyanakkor mindezek ellenére is igaz, hogy a központi költségvetési források csökkenése miatt az önkormányzat saját bevételei, elsősorban a helyi adókból származó bevétel, felértékelődnek.  

A helyi adónemek közül a legmeghatározóbb és legfontosabb adóbevételt hozó adónem a helyi iparűzési adó. A helyi iparűzési adóból befolyt bevétel az elmúlt években a következőképpen alakult:

2006: 60.056 ezer Ft

2007: 88.785 ezer Ft

2008: 96.900 ezer Ft

2009: 87.622 ezer Ft

2010: 113.843 ezer Ft

Látható, hogy a 2009-es kismértékű csökkenéstől eltekintve határozott növekedést mutat a helyi iparűzési adóból befolyt összeg, ami a település gazdasági fejlődését is mutatja a 2007-es adókulcsemelés mellett.

A helyi iparűzési adó mellett a másik jelentős forrást biztosító adónem a gépjárműadó. Gépjárműadóból 2010-ben mintegy 45 millió Ft bevétele keletkezett önkormányzatunknak. A gépjárműadó ún. átengedett adó, így annak mértékét közvetlenül sem csökkenteni, sem növelni nem tudjuk. Közvetett ráhatásunk az adóbevételekre lehet, mégpedig a logisztikai, szállítmányozási vállalkozások letelepítésével növekedhet a gépjárműadó bevétel. 

A helyi iparűzési adón és a gépjárműadón kívül 2007-ben bevezetésre került Sülysápon az építmény- és telekadó. E két adónemből együttesen mintegy 8 millió Ft bevétele származik önkormányzatunknak. Az adó mértéke egy-egy ingatlanra vetítve jelképesnek tekinthető, azonban a közfeladatok finanszírozását mindenképpen segíti.

Az egyre szűkülő költségvetési források, valamint a növekvő társadalmi szükségletek miatt jelentkező beruházási, felhalmozási feladatok egyre nagyobb mértékben igénylik az önkormányzatoktól a hitel, mint külső forrás igénybevételét. 2008. júniusában önkormányzatunk 800.000 ezer Ft értékben svájci frank alapú kötvényt bocsájtott ki fejlesztési feladataink forrásigényének kielégítése céljából. A 2008-as kibocsájtás óta minden évben sikerült tartani a képviselő-testület egyetértésével azt az alapelvet, hogy ebből a forrásból működési költségeket nem finanszírozunk.

A működési források bővítése érdekében további együttműködési lehetőségeket kell feltárni a kistérségi társulásokkal, az egyházakkal, civil szervezetekkel, helyi vállalkozásokkal.

A költségvetési egyensúly biztosításához nem elégséges a bevételek növelése, szükséges a kiadási oldal csökkentése is. A költségvetés legjelentősebb kiadási tétele az intézményrendszer fenntartása. Míg a felhalmozási, felújítási kiadások a rendelkezésre álló forrásokhoz igazítva ütemezhetők, addig a működési kiadások évről-évre, fokozatosan növekvő mértékben jelentkeznek. A bevételi és a kiadási oldal közötti különbség csökkentése érdekében elengedhetetlenül szükséges az intézményrendszer működtetésének hatékonyabbá tétele, vagyis a közszolgáltatások megőrzése mellett a működtetési költségek csökkentése. Ennek érdekében felül kell vizsgálni az Önkormányzat intézményeinek működését, a foglalkoztatottak létszámát. Emellett az Önkormányzat takarékos gazdálkodást vár el a Polgármesteri Hivataltól és az önkormányzati intézményektől egyaránt, valamint szakáganként áttekinti az intézményrendszerben rejlő megtakarítási lehetőségeket.

V. Fejezet - Vagyongazdálkodás

Sülysáp Nagyközség Önkormányzatának vagyona a tulajdonából és a helyi önkormányzatot megillető vagyoni értékű jogokból áll, amelyek az önkormányzati célok megvalósítását szolgálják. Az önkormányzati vagyon külön része a törzsvagyon, amelyet a többi vagyontárgytól elkülönítve kell nyilvántartani. Törzsvagyonnak az az önkormányzati tulajdon nyilvánítható, amely közvetlenül kötelező önkormányzati feladat és hatáskör ellátását, vagy közhatalom gyakorlását szolgálja. A törzsvagyon körébe tartozó tulajdon vagy forgalomképtelen, vagy korlátozottan forgalomképes:

a./ 
forgalomképtelenek a helyi közutak és műtárgyaik, a terek, parkok és minden más ingatlan és ingó dolog, amelyet törvény, vagy a helyi önkormányzat forgalomképtelennek nyilvánít;

b./ korlátozottan forgalomképesek a közművek, intézmények és középületek, továbbá a helyi önkormányzat által meghatározott ingatlanok és ingók. A törzsvagyon korlátozottan forgalomképes tárgyairól törvény, vagy a helyi önkormányzat rendeletében meghatározott feltételek szerint lehet rendelkezni. (1990. évi LXV.tv.79.§. (2) a./b./)

Az a vagyon, amely forgalomképes, elidegeníthető, bérbe, használatba, koncesszióba adható, egyéb módon hasznosítható, gazdasági társaságba, alapítványba apportként bevihető, megterhelhető, biztosítékul adható.

A gazdasági program vagyongazdálkodási fejezete a forgalomképes vagyonnal történő gazdálkodásra terjed ki, azon belül is az ingatlanvagyonra.

Az ingatlanvagyon-kataszter nyilvántartása szerint 192 db, összesen 417.429.227 Ft könyv szerinti értékű forgalomképes ingatlannal rendelkezik az Önkormányzat.

Az önkormányzati vagyongazdálkodás és -hasznosítás szabályait a 16/2004(VII.12)  rendelet tartalmazza. 

V.1. Lakáscélú és nem lakáscélú ingatlanvagyon hasznosítása

Az önkormányzati tulajdonú ingatlanvagyon nem képviselt az elmúlt 15-20 évben jelentős értéket településünkön, mivel az önkormányzat nem rendelkezett jelentősebb ingatlanvagyonnal. 2006 és 2010 között szakítva a korábbi gyakorlattal, amikor jellemzően csak ingatlan eladások fordultak elő az önkormányzatnál, befektetési céllal több ingatlan vásárlására is sor került. Ezek között legjelentősebb a Magdolnai sorompó előtti, 31-es út melletti erdő, melynek hasznosításával jelentős gazdálkodásra, telephely létesítésre alkalmas fog kialakulni, jelentős bevételt biztosítva az önkormányzat számára.

A 2006-2010-es önkormányzati ciklusban ingatlanfejlesztési célként határoztuk meg, hogy célirányos területcserékkel és vásárlásokkal törekedni kell későbbi fejlesztési célokra alkalmas nagyobb földterületek, zöldterületek kialakítására alkalmas ingatlanok megszerzésére. 

Az Önkormányzat ingatlangazdálkodási stratégiájánál figyelembe kell venni, hogy az Önkormányzat abban különbözik az összes többi ingatlantulajdonostól, hogy a maga sajátos eszközeivel (Építési Szabályzat, közművesítések) ingatlan fel, és leértékelődési folyamatokat tud generálni. A gyakorlatból ismert az a tény, hogy egyes ingatlanok értéke megnő azzal, ha a Településszerkezeti és Szabályozási Terv, és az Építési Szabályzat módosításával az adott ingatlan beépíthetővé válik, vagy ha az ingatlant belterületbe vonják. Kimutatható az is, ha az Önkormányzat valahol jelentős fejlesztéseket végez, a környező ingatlanok ára megnő. A település saját célú fejlesztései érdekében célirányos területcserékkel és vásárlásokkal ott kell törekedni nagyobb, összefüggő, későbbi fejlesztési célok megvalósítására alkalmas területek kialakítására, ahol az ingatlanok felértékelődése várható. Ezt követően kell az előzőeken említett szabályzásokat elvégezni. 

A tulajdonosnak folyamatosan gondoskodnia kell az ingatlan „jókarbantartásáról”, melyhez a megfelelő forrást biztosítani szükséges. Forrás hiányában esetleg megállapodás köthető a bérlővel a feladat elvégzésére, mely alapján a felújítás költsége a bérleti díj összegében beszámításra kerül.

Általános irányelvként az ingatlanvagyon megtartását és gyarapítását határozzuk meg, ahol szükséges az ingatlanok felújítását, bérelhető ingatlanok kiadását.

V.2. Portfolió vagyon (részesedések gazdasági társaságokban)

Sülysáp Nagyközség Önkormányzata jelenleg 3 gazdálkodó szervezetben rendelkezik tulajdonrésszel, mindhárom Kft. társasági formájában működik:

	NÉV


	Alaptevékenység
	Önkormányzati tulajdon aránya
	Az üzletrész mérleg szerinti értéke ezer Ft-ban

	Faluszolga Kft.


	Vízmű üzemeltetés, településüzemeltetési feladatok 
	100 %
	52.347

	Sülysápi csatornamű és szennyvíztisztító Kft.


	
	25 %
	Nincs adat, a befizetett összeg 760 e Ft

	ÖKOVÍZ Kft.


	ivóvízellátás, csatorna üzemeltetés, hulladék begyűjtés, szállítás
	0,034 %
	100

	Összesen:
	53.207


VI. fejezet - Közszolgáltatások biztosítása

A költségvetési hiány visszaszorítása érdekében a közszolgáltatások megőrzése mellett az önkormányzati intézményrendszer működését racionalizálni kell, takarékos gazdálkodással, és az intézményrendszerben rejlő megtakarítási lehetőségek feltárásával el kell érni, hogy a működési költségek csökkenjenek. Az energiapiac liberalizációját követően megtakarítás érhető el, ha az Önkormányzat az összes intézményének igényét is figyelembe véve nagyfogyasztóként vásárol a gáz- és villanyenergia-piacon. Más áruk és szolgáltatások vásárlásánál is törekedni kell az összehangolt, központi beszerzésre a kedvezőbb ár elérése érdekében.

Számos olyan probléma jelentkezik az intézményeknél, melyek nem egyediek, ezért ezek megoldására, ütemezésére települési szinten programot kell kidolgozni (akadálymentesítés, energiatakarékos fűtés- és világítás-korszerűsítés).

VI.1. Oktatás

Sülysápon az óvoda mellett az alapfokú oktatás biztosított. 

Óvodák

Az aktuális korfa szerint az óvodás korú gyermekek számának stabilizálódása várható. A stabilizálódó gyermeklétszámnak megfelelően a jelenlegi intézményhálózat –4 tagintézmény–, az óvodai feladatellátáshoz meglehetősen szűkös kereteket nyújt. Az intézményekben a sülysápi állandó lakóhelyű gyermekek ellátására kell törekedni, de még így sem garantálható a jelenlegi épületekben a 300 fölötti gyermeklétszám elhelyezése, mivel ez 20%-kal haladja meg a férőhelyek számát. Az elkövetkező időszakban elsősorban az épületállomány minőségének, és a nevelési feltételeknek a javítása lehet a cél. A fejlesztési, felújítási feladatok a pályázati lehetőségek, és a rendelkezésre álló költségvetési források ismeretében évente a költségvetés elfogadásakor kerülnek ütemezésre.

Általános iskola

Az általános iskolai oktatás jelenleg 2 iskolában és egy tagintézményben zajlik, melyeket az Önkormányzat tartja fenn. Az aktuális korfa alapján az általános iskolai korosztályban a gyermeklétszám stagnálására számíthatunk. A fejlesztési, felújítási feladatok a pályázati lehetőségek, és a rendelkezésre álló költségvetési források ismeretében évente a költségvetés elfogadásakor kerülnek ütemezésre. 

VI.2 Egészségügy, szociális ellátás

Bölcsőde
A sülysápi Gólyahír Bölcsőde 2011.01.01-én nyitotta meg kapuit, összesen 54 férőhellyel. Három hónap alatt a beíratkozotti létszám elérte az engedélyezett létszámot. A későbbiekben a karbantartási feladatok egyelőre az 5 éves garancia keretében oldandók meg, majd a későbbiekben a felújítási munkálatok a pályázati lehetőségek, és a rendelkezésre álló költségvetési források ismeretében évente a költségvetés elfogadásakor kerülnek ütemezésre. 

Gondozási Központ (Idősek Napközi Otthona) 

Az intézmény biztosítja a mozgásukban nem akadályozott idősek napközbeni ellátását, étkeztetését.

Az intézmény 3 fő foglalkoztatotti létszámmal működik a Vasút utca és a Losonczi utca sarkán. 

Családsegítő- és Gyermekjóléti Szolgálat

A szolgálat 2009. áprilisától sülysápi székhellyel működik nyolc település ellátását biztosítva.

A szolgálat vezetése a Polgármesteri Hivatal épületében található, míg a szolgálat szociális gondozói a Művelődési Központ épületében található volt bérlakásban kaptak helyet.

Az eddigi években a társult településeknek nem kellett a normatív támogatásokon felül befizetéseket tenniük a szolgálat működése érdekében, csupán a helyi irodák rezsijét kellett vállalniuk. Azonban a normatívák évrő-évre csökkentek, így ha ez a folyamat tovább tart, nem kizárt, hogy a szolgálat működtetése érdekében önkormányzati hozzájárulásokra is szükség lesz.

Egészségügyi Alapellátási 

Az egészségügyi alapellátás 3 felnőtt háziorvosi és két gyermekorvosi körzet működtetésével, vállalkozó orvosok útján biztosított. Az épületek többé-kevésbé korszerűek, azonban a gyermekorvosok közös rendelője és egy bérlakás közös fűtési rendszeren való üzemeltetése több probléma forrása, melyre olyan megoldást kell találni, ami a vállalkozó orvosok számára és az önkormányzat számára is megfelelő. A felnőtt háziorvosi rendelők közül kettő az elmúlt években felújításra került, de a Losonczi utcai rendelő felújítása még várat magára. Ezt a munkát az Önkormányzat pályázati források bevonása nélkül nem tudja megoldani. Törekedni kell a megfelelő pályázat benyújtására.

A Központi Orvosi Ügyeletet a Többcélú Kistérségi Társulás útján látja el Sülysáp. Az ügyelet részére Önkormányzatunk helyiséget biztosít bérleti díj ellenében.

VI.3 Kultúra, szabadidő, sport

Az önkormányzat évek óta magas színvonalú kulturális kínálattal gazdagítja a nemzeti ünnepeket, s évente több alkalommal szervez ingyenesen látogatható kulturális programokat a Wass Albert Művelődési Központ szervezésében.  Az ország, a település és a település lakói anyagi helyzetének romlásával ezek felértékelődnek. Sokan vannak, akiknek ezek a műsorok jelentik az egyetlen közösségi kulturális lehetőséget. Ezt a tényt az Önkormányzat költségvetésének tervezéskor szükséges figyelembe venni.

A kultúra közösségformáló erejére építve célként tűzzük ki, hogy Sülysáp nagyjai köré kulturális események szerveződjenek (pl. Sőtér napok, Szent István nap), melyek révén minden korosztály elmélyíthetné kötődését településünkhöz.

Sülysápon  elismert – egyes sportágakban világszínvonalú – sportélet zajlik, melynek presztízs értéke van. Taekwondo-saink világ- és európa bajnokságokon szerepelnek, nemegyszer érmekkel térnek haza. Méltán lehetünk büszkék rájuk!

Labdarúgóink a megyei bajnokságban hullámzó teljesítményt nyújtva, de összességében szép eredményeket érnek el, csakúgy mint női kézilabdázóink.

A néhány éve alakult Ökölvívó Egyesület növendékei szintén országos eredményeket hoznak.

A sportágak országos és nemzetközi eredményességével azonban nem tudott lépést tartani a sportlétesítményi ellátottság. Az Önkormányzat szerepvállalásával szükséges a lakosság és a hivatásos sportolók igényeit is kielégítő verseny- és szabadidősport létesítményeinek létrehozása, fejlesztése. Sajnos a Tagiskola szomszédságában megépített Tornacsarnok nem alkalmas egy bajnoki kézilabda mérkőzés megtartására sem, mivel szélessége és hosszúsága is elmarad a szabványos méretektől.

Az egészségmegőrzés és az utánpótlás nevelés érdekében támogatni kell az iskolákban zajló diáksportot. A sportrendezvények és csapatok támogatása mellett fokozott figyelmet kell fordítani a tömegsport, ezen belül is az ifjúsági tömegsport támogatására (Sülysápi Futónap). Fontos, hogy a felnövekvő nemzedékek minden lehetőséget megkapjanak egy egészséges életmódot biztosító szemlélet kialakításához. 

A játszótereket, melyek a gyermekek számára jelentenek kikapcsolódási lehetőséget, meg kell őrizni állapotukban, ha lehet fejleszteni kell azokat! 

VI.4. Közigazgatás

A Gazdasági program tervezési időszakában Sülysápon meg kell teremteni olyan e-közigazgatást, amely képes megvalósítani az Információs Társadalom alapelveit, mintaként szolgálva a gazdasági, civil és további szereplők számára. Az e-önkormányzat funkciója az e-közigazgatás, ami hatékony, átlátható, kommunikatív, rugalmasan reagálni képes, korlátlanul továbbfejleszthető e-ügyintézést valósít meg. Az interaktív társadalmi párbeszéd lehetőségével olyan kommunikációs csatorna épül ki, ami újabb fóruma lesz az innovatív gondolkodásnak és a közszolgáltatásoknak. A projekt a jelenlegi önkormányzati ügyintézést modernizálja, egyben megvalósítja az Európai Unió lisszaboni ajánlásában megfogalmazott korszerű, hatékony, átlátható, ügyfélorientált – CLBPS (Alapszolgáltatások közös listája) szerinti – 3. szintű e-ügyintézést. A beruházással megteremtődik a kétirányú interakció lehetősége, vagyis az ügyleírásokhoz kapcsolódó dokumentumok on-line kitöltése és visszaküldése. 

Sülysáp Nagyközség honlapján olyan kommunikációs felületeket kell teremteni, melyek alkalmasak arra, hogy az állampolgárok, valamint a civil társadalom hatékonyan segítse elő a helyi közéleti demokrácia kiteljesülését, és segítse elő Sülysáp önkormányzatát abban, hogy a testület a sülysápi polgárok akaratát tükröző, megalapozott döntésekkel alakítsa Sülysáp jövőképét. 

VI. fejezet – Településüzemeltetés-Kommunális feladatok

A településüzemeltetés egyik fontos kérdésköre a lakosság számára nyújtandó kötelező és önként vállalt önkormányzati feladatok, a kommunális közszolgáltatások biztosítása. Ezen feladatokhoz a jogszabályi környezet egy minimumszintet meghatároz, azonban nyilvánvalóan a lakosság kiszolgálását szem előtt tartva ezt meghaladó szinten szükséges teljesíteni, az „élhető település” és a „fenntartható fejlődés” érdekében.

A tervezési ciklus egyik sarokpontja a Duna-Tisza közi Regionális Szilárdhulladék-kezelési Projekt keretében megvalósult létesítmények üzemeltetése lesz, amely feladat ellátása 2011. tavaszán veszi kezdetét. Az említett projekt 50 településen mintegy 300.000 ember kiszolgálását, szilárdhulladék-kezelésének problémáját oldja meg. A létesítmények használatba vétele és az üzemeltetés megkezdése a hulladék-elhelyezés mellett szélesebb lehetőséget biztosít majd a szelektív hulladékgyűjtésnek, és az újrahasznosításnak is megteremti az alapvető feltételeit, ezzel is elősegítve a környezettudatos életet és a fenntartható fejlődés alapgondolatát. Ezzel egyidejűleg a környezet védelmében a kisebb illegális hulladéklerakók felszámolását tovább kell folytatni. 

A településüzemeltetési feladatok ellátása során törekedni kell a költséghatékony és környezetkímélő megoldások alkalmazására. A munkák elvégzése során felmerülő költségek csökkentése érdekében törekedni kell a munkaszervezés optimalizálására, a holtidők és feleslegesen megtett kilométerek csökkentésére.

A település közvilágításának biztosítása során olyan megoldásokat kell keresni, amelyekkel csökkenthető az energiafelhasználás és egyben a karbantartási feladatok ellátásának költsége is.

